Wytlik sy alle denghennen de dussen unsen openen breff seen edder horen lesen, so bekenne wy borgemeystere unde radmanne der stad Abo, dat vor uns sint ghewesen in deme syttende rade de beschedene manne her Albert Nyendorp, Hans Cordeshagen, Bernd Grote, Brand Lampe unses rades stolbrodere, Arnd van Herrworde, unse medeborger, unde hebben vor uns bekant unde myt ereme rechte beholden ghestavedes edes, dat bisschop Olaff, seliger dechtnisse bleyff dussen erbenomeden mannen und her Johan Velthusen und her Herman Ghreven, radman tho Reval und Reynolt van der Oesten, borger to dersulven sthede, eyne summe gheldes in al thosamende na Righesschen payeghmente dusent und xxxjx mark und xxv sch. Dusse summa gheldes wisede bisschop Olaff erbenomet in syneme levendighen live dusse vorbenomeden schuldeners in synen holk, de nu licht vor Reval in der haven, dat schipp tho vorkopende und ere ghelt darane to sokende, dat he en rechter schult schuldich bleyff und syne testamentarn vort na syneme dode dusse erbenomeden schuldener ok inwyseden in den erbenomeden holk, ere rechten schult darane tho soken, dat hir to Abo mannighen manne wol wytlick is, dat dit in der warheyt is. In tuchnysse der warheyt so henghe wy unser stad inghesegel beneden an dussen breyff, dede geschrewen und gegewen is to Abo na der bort unses Heren dusent cccc in dem lx: ten jare, op sunte Getruden dach gescreven van des rades bevol.